Anacardium
Store norske leksikon,Biologi,Planteriket,Dekkfrøete planter,Tofrøbladete planter,Lønneordenen,Sumakfamilien,Anacardium
Anacardium er en planteslekt i sumakfamilien (Anacardiaceae). Slekten omfatter omkring 15 arter av trær og busker. Blant disse er kasjutre, som vi får kasjunøtter fra.
Beskrivelse Plantene har hele, spredtstilte blader. Blomstene er små og radiærsymmetriske og sitter i blomsterstander som kan inneholde både en- og tokjønnede blomster. Frukten er en nøtt, og fruktstilken sveller opp til en saftig eplelignende struktur som fungerer som hjelpefrukt. Utbredelse Slekten har omkring 15 arter og hører hjemme i tropiske og subtropiske strøk fra Mexico til sørlige Brasil. Bruk Flere arter har nøtter som kan ristes og spises. Hos kasjutre og arten Anacardium giganteum er også den oppsvulmede fruktstilken, kasjueplet, spiselig. Nøtteskallet til kasjutreet inneholder tanniner som kan polymeriseres og brukes industrielt. Les mer i Store norske leksikon sumakfamilien kasjutre